钦定古今图书集成/明伦汇编/官常典/第065卷 > 武陵威王晞
## 钦定古今图书集成/明伦汇编/官常典/第065卷 > 武陵威王晞

按《晋书》本传：“武陵威王晞，字道叔，出继武陵王哲后，
太兴元年受封。咸和初，拜散骑常侍。后以湘东增武
陵国，除左将军，迁镇军将军，加散骑常侍。康帝即位，
加侍中特进。建元初，领秘书监。穆帝即位，转镇军大
将军，迁太宰。太和初，加羽葆鼓吹，入朝不趋，赞拜不
名，剑履上殿，固让。晞无学术而有武干，为桓温所忌。”
及简文帝即位，温乃表晞曰：“晞体自皇极，故宠灵光
世。不能率由王度，修己慎行，而聚纳轻剽，苞藏亡命。
又息综矜忍，虐加于人，袁真叛逆，事相连染，顷日猜
惧，将成乱阶。请免晞官，以王归藩。”免其世子综官，解
子㻱散骑常侍。㻱以梁王随晞。晞既见黜，送马八十
五匹，三百人杖以归温。温又逼新蔡王晃，使自诬与
晞、综及著作郎殷涓、太宰长史庾籍、掾曹秀、舍人刘
疆等谋逆，遂收付廷尉，请诛之。简文帝不许。温于是
奏徙新安郡，家属悉从之，而族诛殷涓等，废晃，徙衡
阳郡。太元六年，晞卒于新安，时年六十六。孝武帝三
日临于西台，诏曰：“感惟摧恸，便奉迎灵柩，并改移妃
应氏及故世子梁王”诸丧，家属悉还。复下诏曰：“故前
武陵王体自皇极，克己思愆。仰惟先朝仁宥之旨，岂
可情礼靡寄！其追封新宁郡王，邑千户。”晞三子：综、㻱、
遵。以遵嗣。追赠综给事中，㻱散骑郎。十二年，追复晞
武陵国。综各复其官。还继梁国。